ബാബുല് സുപ്രിയോ പോയത് ബിജെപിക്ക് നഷ്ടമല്ല: സുവേന്ദു അധികാരി കോല്ക്കത്ത: ബാബുല് സുപ്രിയോ ബിജെപി വിട്ട് പോയത് പാര്ട്ടിക്ക് നഷ്ടമല്ലെന്ന് ബംഗാള് പ്രതിപക്ഷ നേതാവ് സുവേന്ദു അധികാരി. ബാബുല് ജനകീയ നേതാവോ നല്ല സംഘാടകനോ അല്ലെന്നും എന്നാല് തന്റെ സുഹൃത്താണെന്നും സുവേന്ദു അധികാരി പറഞ്ഞു. ബംഗാളില് മമത ബാനര്ജി തുടര്ഭരണം നേടി അധികാരത്തിലെത്തിയതിനു ശേഷം ബിജെപിവിട്ട് തൃണമൂലില് എത്തുന്ന അഞ്ചാമത്തെ പ്രമുഖ നേതാവാണ് സുപ്രിയോ. ടിഎംസി ജനറല് സെക്രട്ടറി അഭിഷേക് ബാനര്ജിയുടെയും മുതിര്ന്ന നേതാവ് ഡെറക് ഒബ്രയന്റെയും സാന്നിധ്യത്തിലാണ് ബാബുല് സുപ്രിയോ തൃണമൂല് അംഗത്വം സ്വീകരിച്ചത്. കേന്ദ്രമന്ത്രിസഭയില് നിന്ന് ഒഴിവാക്കപ്പെട്ടശേഷം ബിജെപിയുമായി അകന്ന ബാബുല് സജീവരാഷ്ട്രീയം വിടുകയാണെന്ന് പ്രഖ്യാപിച്ചിരുന്നു. ജനപ്രിയ ഗായകന് കൂടിയായ സുപ്രിയോ തൃണമൂലിലെത്തിയത് ബംഗാളില് ബിജെപിക്ക് കനത്ത തിരിച്ചടിയാണ്.